江郎峰
作者：李處權
朝代：宋

paragraphs: 壯此江郎峰，何年儼而峙。
融結自太古，造化鍾一氣。
屹然居獨尊，群峰俱不至。
如冠劍大臣，廷諍而出位。
大哉天地間，覆載不敢議。
此峰有四面，面面各異勢。
撐空方突兀，傲世不嫵媚。
我昨玉山來，雪罷煙收霽。
川平如湧出，蕩漾浮蒼翠。
已遠更回頭，眼老猶决眥。
眷言須水陽，税駕得巖寺。
黄童與白叟，追逐兩閲歲。
勝踐在咫尺，心賞通寤寐。
塵勞不鞭後，俯仰徒自媿。
會待秋風高，杖履窮幽邃。
雲深月滿山，儻與神仙侍。